Amnesty International Magyarország gyermekvédelmi protokoll

Ezen Gyermekvédelmi protokoll célja, hogy az Amnesty International Magyarországgal kapcsolatba kerülő gyermekek és fiatal felnőttek védelmét biztosítsuk, továbbá, hogy erre vonatkozóan iránymutatást adjon a gyermekekkel kapcsolatba kerülő kollégák, önkéntesek és aktivisták számára.

Az Amnesty International Magyarország (továbbiakban: AIM) vállalja, hogy a szervezettel kapcsolatba kerülő gyermekekkel (minden 18 éven aluli kiskorú) minden esetben jelen gyermekvédelmi irányelveknek megfelelően, a lehető legnagyobb gondossággal jár el működése, programjai előkészítése és megvalósítása során.

A szervezet munkatársai, tagjai, önkéntesei és aktivistái minden gyermekekkel kapcsolatos interakció és program során, a gyermekek jogait mindenkor szem előtt tartva ezen protokollt kötelesek betartani.

A gyermekek védelmének biztosítása az alábbi irányelveken alapul:

* A gyermekek jólétét, fizikai és mentális biztonságát minden esetben biztosítjuk.
* A gyermekek – bármely fogyatékosságtól, nemtől, származástól, vallási meggyőződéstől és szexuális identitástól vagy egyéb helyzettől függetlenül – védelméről gondoskodunk, lehetőségeinkhez képest megóvjuk a visszaélésektől.
* A gyermekek védelmére vonatkozó hatályos nemzetközi és hazai törvényi előírásokat betartjuk.
* Biztosítjuk, hogy minden munkatárs, gyakornok, önkéntes, aktivista ismeri, érti, elfogadja és követi az AIM gyermekvédelmi irányelveit és az ezekből következő, gyermekekkel kapcsolatos szabályokat betartja.

Az AIM vállalja, hogy:

* A gyermekek részvételét értékként megbecsüli, figyel rájuk és tiszteli őket.
* A gyermekek biztonságára vonatkozó előkészületekről minden esetben gondoskodik.
* Alkalmazza a protokollban megfogalmazott eljárási rendet.
* Gondoskodik a hatékony információátadásról és útmutatásról a gyermekvédelmi protokollt illetően minden alkalmazott, önkéntes és aktivista számára.
* A mindenkori adatkezelési szabályozásnak megfelelően, biztonságosan és megfelelően tárol és oszt meg információt a szervezethez kapcsolódó gyermekekről.
* Minden gyermekek részvételével járó programon legalább egy, a protokollt és szabályokat ismerő, erre kijelölt ember jelenlétét biztosítja.
* Ismerteti és betartatja minden kollégával, önkéntessel és aktivistával a gyermekek részvételével zajló eseményekre vonatkozó eljárási rendet.
* Amennyiben egy gyermek az Amnesty International Magyarország bármely munkatársát, önkéntesét, aktivistáját, elnökségi tagját őt ért sérelemről, abúzusról értesíti, vagy az elmondottak alapján a munkatársban, önkéntesben, elnökségi tagban a megosztott esettel kapcsolatosan felmerül bármilyen visszaéléssel kapcsolatos gyanú, az adott személy a szervezet igazgatóját azonnal értesíti, aki a további hivatalos lépésekről – lehetőség szerint az érintett gyerek és törvényes képviselője bevonásával – intézkedik. (A bejelentést követő eljárási rendet lsd. a 2. mellékletben.)

AIM által szervezett programokon (pl: tábor, Összpont verseny és egyéb AIM által szervezett események) résztvevő gyermekek védelmét szolgáló eljárási rend során az AIM alkalmazottja, önkéntese, aktivistája, az esemény koordinátora biztosítja:

1. Kockázatelemzés elkészítését az adott eseményre vonatkozóan, figyelembe véve a lehetséges helyzeteket és problémákat, melyek potenciális veszélyt jelenthetnek a gyermekekre.
2. Nyilvántartás létrehozását, mely tartalmazza a résztvevő gyermek(ek) nevét, születési dátumát, elérhetőségeit, törvényes képviselőjének nevét és elérhetőségeit.
3. Szülői/törvényes képviselői hozzájárulás beszerzését, mely kitér a résztvevő gyermek egészségügyi, gyógyszeres és étkezési igényeire vonatkozó információkra; valamint hozzájárul a programon való részvételhez és biztosítja a szülő/törvényes képviselő elérhetőségét.
4. Szülői/törvényes képviselői hozzájárulás beszerzését a résztvevő gyermek, az AIM eseményen készült audió- és vizuális tartalmakon való megjelenéséről.
5. Az eseményen résztvevő összes kolléga, önkéntes és aktivista részére a gyermekvédelmi protokoll és eljárási rend ismertetését.
6. Kapcsolattartó személy kijelölését a szülők/törvényes képviselők számára és elérhetőségét biztosítja a résztvevő gyermekek szülei/törvényes képviselői részére.
7. A rendezvényen dolgozó munkatársak, önkéntesek és aktivisták számára előkészítő találkozót szervez, ahol szerepek, felelősségi körök és magatartási szabályok tisztázásra kerülnek.
8. Külföldi Amnesty International program esetén, gyermek csak nagykorú kisérővel vehet részt. A fentiekben felsorolt pontokon túl, a külföldi programon résztvevő gyermek részére az AIM utasbiztosításról gondoskodik.

A gyermekek bevonásával történő programok szervezésére vonatkozó eljárási rendhez ellenőrzési lista az 1. mellékletben található.

|  |  |  |  |
| --- | --- | --- | --- |
| Feladat | Elkezdődött | Folyamatban | Megtörtént |
| Kockázatelemzés |  |  |  |
| Nyilvántartás |  |  |  |
| Szülői/törvényes képviselői hozzájárulás beszerzése |  |  |  |
| Eljárási rend ismertetése a bevont emberek számára |  |  |  |
| Kapcsolattartó személy kijelölése |  |  |  |
| Előkészítő találkozó |  |  |  |
| Utazás intézése (külföldi program esetén utasbiztosítás is) |  |  |  |

1. melléklet

Gyermekvédelmi eljárási folyamat – ellenőrzési lista

1. melléklet

Eljárásrend gyermekek által történt bejelentés esetén

Célunk, hogy a hozzánk forduló gyermekek (18 év alatti személyek) szükség esetén bármiféle abúzussal szemben megfelelő védelmet kapjanak.

Ez az eljárási rend a szervezet munkatársai, önkéntesei és aktivistái számára hivatott iránymutatást nyújtani arra az esetre, ha hozzájuk egy gyermek segítségért fordul.

Vonatkozik minden, a szervezettel bármilyen formában kapcsolatba kerülő 18 éven aluli személyre.

Lehetséges helyzetek, ahogyan abúzusról vagy egyéb gyermeket ért sérelemről értesülhetünk:

* közvetlenül a gyermektől kapunk információt;
* gyermektől kapunk információt egy másik gyermeket ért sérelemről;
* gyermektől aggasztó információt kapunk, ám az nem egy közvetlen sérelemről szóló bejelentés;
* munkatárs, önkéntes vagy aktivista a gyermek megjelenéséből és/vagy viselkedéséből következtetve felhívja a figyelmet a gyermeket ért lehetséges sérelemre;
* munkatárs, önkéntes, vagy aktivista egy gyermeket veszélyeztető helyzetről szerez tudomást egy AIM által vezetett programon során.

Konkrét lépések bejelentés és/vagy gyanú esetén:

* 1. Beszélünk az érintett gyermekkel:
* Biztosítsuk a gyermeket, hogy beszélni arról, ami történt vele, helyes dolog.
* Kérdezzük meg tőle, hogy mit szeretne, mi történjen miután megosztja velünk az adott információt.
* Magyarázzuk el neki, hogy mik lehetnek a következő lépéseink és mit tehet ő.
* Magyarázzuk el neki, hogy kikhez fordulhat még segítségért.
* Biztosítsuk, hogy csak olyan információkat osztunk meg vele kapcsolatosan bárkivel – beleértve az AIM munkatársait, hatóságokat és a gyermek hivatalos képviselőjét (szülő/gyám) is – aminek megosztásába beleegyezik.
	1. A munkatárs, önkéntes vagy aktivista jelenti az esetet szóban és írásban a szervezet igazgatójának.
	2. Amennyiben a szülő/törvényes képviselő még nem tud a megosztott információról, az AIM igazgatója és a munkatárs, aki az esetet jelentette, informálja őt is. Kivéve, ha:
* a szülő vagy közvetlen családtag a megnevezett elkövető
* az információ további veszélybe sodorhatja a gyermeket vagy mást
	1. Támogatjuk a gyermeket, szükség esetén vele tartunk, hogy felkeresse a megfelelő szervezetet vagy hatóságot, aki a további lépéseket megteheti.

Minden esetben alapvető, hogy a folyamat előtt és közben az alábbiakat figyelembe vesszük és mérlegeljük:

* A gyermek igényei, szükségletei és kérése;
* A szülő/gyám joga az adott információhoz (kivéve, ha ez a gyermeket veszélybe sodorhatja);
* A birtokunkba jutott információ bárki mással való (kolléga, hatóság, szülők) megosztásának következményei;
* Az adott helyzet kockázatai a gyermekre nézve;
* Bármilyen kockázat/veszély lehetősége az adott helyzetben.

Amennyiben a gyermek közvetlen életveszélyben van, úgy a megfelelő azonnali lépéseket, melyeket életveszélyes helyzetben teszünk, tegyük meg: hívjunk mentőt, rendőrt.